CELEX: 52018PC0332
Language: mt
Date: 2018-06-06 00:00:00
Title: Rakkomandazzjoni għal DEĊIŻJONI TAL-KUNSILL li tawtorizza l-ftuħ ta’ negozjati għal ftehim mal-Istati Uniti tal-Amerka dwar l-Importazzjoni taċ-Ċanga ta’ Kwalità Għolja minn annimali li ma jkunux ġew ittrattati b’ċerti ormoni tat-tkabbir

IL-KUMMISSJONI EWROPEA
            Brussell, 6.6.2018
            COM(2018) 332 final
            Rakkomandazzjoni għal
            DEĊIŻJONI TAL-KUNSILL
            li tawtorizza l-ftuħ ta’ negozjati għal ftehim mal-Istati Uniti tal-Amerka dwar l-Importazzjoni taċ-Ċanga ta’ Kwalità Għolja minn annimali li ma jkunux ġew ittrattati b’ċerti ormoni tat-tkabbir
            
               
         
         
            
               MEMORANDUM TA’ SPJEGAZZJONI
            
            
               1.IL-KUNTEST TAL-PROPOSTA
            
            
               •Ir-raġunijiet u l-għanijiet tal-proposta
            
            
               Din l-inizjattiva hija maħsuba biex tbiddel l-arranġamenti attwali mal-Istati Uniti dwar l-importazzjoni tal-laħam taċ-ċanga mingħajr ormoni. Mhijiex maħsuba biex taffettwa b’ebda mod il-projbizzjoni tal-UE dwar iċ-ċanġa ttrattata bl-ormoni.
            
            
               F’Diċembru tal-2016 l-Istati Uniti ħadu l-passi biex jistabbilixxu mill-ġdid id-dazji miżjuda fuq ċerti prodotti tal-UE wara li l-industrija taċ-ċanga tal-Istati Uniti wriet it-tħassib tagħha li l-Unjoni Ewropea kienet possibbilment qiegħda tikser il-Memorandum ta’ Qbil Rivedut mal-Istati Uniti tal-Amerka Rigward l-Importazzjoni taċ-Ċanga ġejja minn Annimali li Ma Jkunux Ġew Ittrattati b’Ċerti Ormoni tat-Tkabbir u Rigward id-Dazji Ogħla Applikati mill-Istati Uniti għal ċerti prodotti tal-Unjoni Ewropea tal-21 ta’ Ottubru 2013
                  1
                (l-“MtQ” rivedut). L-MtQ rivedut ġie konkluż bejn l-Unjoni Ewropea u l-Istati Uniti tal-Amerka wara li ġie solvut proċediment ta’ tilwim tad-WTO fid-DS26 EC – Measures concerning Meat and Meat Products (Hormones) u nnotifikat lill-Korp għas-Soluzzjoni tat-Tilwim tad-WTO fl-14 ta’ April 2014 bħala soluzzjoni reċiproka miftiehma biex jiġi implimentat ir-rapport fil-proċediment tas-soluzzjoni tat-tilwim. 
            
            
               Skont l-MtQ oriġinali u l-verżjoni tiegħu riveduta, l-UE fetħet kwota tariffarja annwali għaċ-Ċanga ta’ Kwalità Għolja
                  2
               .
            
            
               Wara li l-Istati Uniti fetħu l-proċedura biex jerġgħu jiġu stabbiliti d-dazji miżjuda fuq ċerti prodotti mill-UE f’Diċembru tal-2016, il-partijiet wettqu l-konsultazzjonijiet dwar it-tħaddim tal-MtQ rivedut, kif imsemmi fl-Artikolu IV tiegħu. 
            
            
               Ir-rakkomandazzjoni tfittex awtorizzazzjoni biex jiġi nnegozjat ftehim mal-Istati Uniti tal-Amerka, wara l-konsultazzjonijiet imsemmijin, dwar it-tħaddim tal-kwota tariffarja fuq iċ-Ċanga ta’ Kwalità Għolja, u possibbilment dwar l-allokazzjoni tagħha għall-pajjiżi. 
            
            
               Jistgħu jkunu meħtieġa negozjati ma’ pajjiżi oħrajn li jfornu dan il-laħam biex ikun żgurat li jekk tiġi miftiehma xi allokazzjoni tal-kwota tariffarja mal-Istati Uniti din tkun tirrispetta d-drittijiet eżistenti tagħhom skont il-Ftehim tad-WTO jew il-Ftehim Ġenerali dwar it-Tariffi u l-Kummerċ (GATT). 
            
            
               •Il-konsistenza mad-dispożizzjonijiet eżistenti f’dan il-qasam ta’ politika
            
            
               Ma tapplikax. 
            
            
               •Il-konsistenza ma’ politiki oħra tal-Unjoni
            
            
               Ma tapplikax. 
            
            
               2.IL-BAŻI ĠURIDIKA, IS-SUSSIDJARJETÀ U L-PROPORZJONALITÀ
            
            
               •Il-bażi ġuridika
            
            
               L-Artikolu 207 tat-TFUE (il-politika kummerċjali komuni) flimkien mal-Artikolu 218(3) u (4). 
            
            
               •Is-sussidjarjetà (għall-kompetenza mhux esklużiva) 
            
            
               Ma tapplikax, billi l-kompetenza tal-Unjoni fil-qasam tal-politika kummerċjali komuni hija esklużiva (l-Artikolu 3(1)(e) tat-TFUE). 
            
            
               •Il-proporzjonalità
            
         
         
            
               Ma tapplikax.
            
            
               •L-għażla tal-istrument
            
            
               Il-konklużjoni ta’ Ftehim Internazzjonali hija l-uniku mod li jkun żgurat li fil-ġejjieni l-firmatarji ma jqajmux dubji dwar dak li ġie miftiehem. 
            
            
               3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex post/kontrolli tal-idoneità tal-leġiżlazzjoni eżistenti
            
            
               Ma japplikawx.
            
            
               •Konsultazzjonijiet mal-partijiet ikkonċernati
            
            
               Il-pjan direzzjonali għall-inizjattiva dwar l-awtorizzazzjoni għall-ftuħ ta’ negozjati għal ftehim mal-Istati Uniti tal-Amerka rigward l-importazzjoni taċ-ċanga ta’ kwalità tajba minn annimali li ma jkunux ġew ittrattati b’ċerti ormoni tat-tkabbir kien miftuħ għal konsultazzjoni pubblika bejn is-27 ta’ Marzu u l-24 ta’ April tal-2018. Tressqu total ta’ 37 kontribuzzjoni, 24 minn ċittadini jew intrapriżi jew organizzazzjonijiet professjonali tal-UE u 13 minn kumpaniji u gvernijiet li mhumiex fl-UE.
            
            
               Tnax-il kontribuzzjoni ġew mingħand ċittadini tal-UE (mill-Belġju, mill-Ġermanja, mill-Greċja, mill-Italja, minn Spanja u mill-Iżvezja), u dawn kienu favur agrikultura li tirrispetta l-ambjent, it-trattament xieraq tal-annimali u l-prodotti sani, u enfasizzaw l-importanza li l-laħam jiġi prodott mingħajr antibijotiċi u ormoni. Xi wħud minn dawn kienu tal-fehma li l-konsum tal-laħam jenħtieġ li jitnaqqas.
            
            
               Kien hemm erba’ kontribuzzjonijiet mingħand kumpaniji żgħar u medji tal-UE (fil-Greċja, fl-Italja u fir-Renju Unit), li huma favur l-inizjattiva tal-UE, jew li talbu li s-sistema tal-ġestjoni tiġi rriveduta wkoll, filwaqt li kontribuzzjoni waħda rrakkomandat li l-UE kien imissha tistenna u tara kif jiżvolġu l-affarijiet qabel ma tieħu azzjoni. Kontribuzzjoni waħda rrakkomandat li jiġu kkonsultati l-kumpaniji li jinnegozjaw il-laħam taċ-ċanga u li dawn jingħataw biżżejjed żmien biex jaddattaw ruħhom għall-eżitu. Waħda wriet sodisfazzjon bil-provvista attwali taċ-ċanga skont il-kwota.
            
            
               L-aħħar tmien kontribuzzjonijiet mill-UE kienu mingħand organizzazzjonijiet professjonali: fil-livell tal-UE, minn Franza, mill-Ġermanja, mill-Italja u mir-Renju Unit. Dawn fakkru li fl-industrija tat-trobbija tal-annimali fl-UE l-użu tal-ormoni biex jippromwovu t-tkabbir huwa pprojbit, u li jenħtieġ li jinżammu l-istandards tas-sikurezza u s-saħħa alimentari li japplikaw fl-UE. Tnejn minnhom enfasizzaw li jenħtieġ li n-negozjati ma jżidux il-volum awtorizzat għall-importazzjoni fil-kwota. Waħda ġibdet l-attenzjoni għall-fatt li l-antibijotiċi qegħdin jintużaw minflok l-ormoni bħala promoturi tat-tkabbir. Waħda enfasizzat li kull ftehim irid ikun jikkonforma mad-dritt tad-WTO. Tnejn kienu tal-fehma li l-awtoritajiet tal-UE għandhom jappoġġaw is-settur tal-laħam taċ-ċanga tal-UE, u tnejn oħra ssottolinjaw l-importanza li tinsab soluzzjoni flimkien mal-Istati Uniti biex tiġi evitata gwerra kummerċjali li taf tkun dannuża.
            
            
               Waslu tlettax-il kontribuzzjoni minn barra l-UE li fil-biċċa l-kbira kienu mingħand kumpaniji u organizzazzjonijiet professjonali Arġentini, li rrakkomandaw li l-Arġentina tiġi rikonoxxuta bħala parti fin-negozjati. Organizzazzjoni tas-settur tal-laħam fin-New Zealand, appoġġata mill-gvern tagħha, enfasizzat li filwaqt li n-New Zealand hija fornitur żgħir fil-kwota, dawn l-esportazzjonijiet huma importanti għall-ekonomija tan-New Zealand, u talbet li n-New Zealand tiġi kkonsultata. L-aħħar żewġ kontribuzzjonijiet waslu mingħand il-gvernijiet tal-Awstralja u tal-Urugwaj u dawn taw ir-raġunamenti għalfejn għandhom jipparteċipaw fin-negozjati skont id-dritt tad-WTO.
            
            
               •Il-ġbir u l-użu tal-għarfien espert
            
            
               Ma japplikawx.
            
            
               •Valutazzjoni tal-impatti
            
            
               Ma tapplikax.
            
            
               •L-idoneità regolatorja u s-simplifikazzjoni
            
            
               Ma japplikawx.
            
            
               •Id-drittijiet fundamentali
            
            
               Ma japplikawx.
            
         
         
            
               4.L-IMPLIKAZZJONIJIET GĦALL-BAĠIT
            
            
               Ma hemmx implikazzjonijiet għall-baġit. 
            
            
               Rakkomandazzjoni għal
            
            
               DEĊIŻJONI TAL-KUNSILL
            
            
               li tawtorizza l-ftuħ ta’ negozjati għal ftehim mal-Istati Uniti tal-Amerka dwar l-Importazzjoni taċ-Ċanga ta’ Kwalità Għolja minn annimali li ma jkunux ġew ittrattati b’ċerti ormoni tat-tkabbir
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 207 u 218(3) u (4) tiegħu,
            
            
               Wara li kkunsidra r-rakkomandazzjoni tal-Kummissjoni Ewropea,
            
            
               Billi,
            
            
               (1)Fil-21 ta’ Ottubru tal-2013 l-Unjoni Ewropea kkonkludiet il-Memorandum ta’ Qbil Rivedut mal-Istati Uniti tal-Amerka Rigward l-Importazzjoni taċ-Ċanga ġejja minn Annimali li Ma Jkunux Ġew Ittrattati b’Ċerti Ormoni tat-Tkabbir u Rigward id-Dazji Ogħla Applikati mill-Istati Uniti għal ċerti prodotti tal-Unjoni Ewropea
                  3
                (l-“MtQ” rivedut).
            
            
               (2)L-MtQ rivedut ġie konkluż wara li ġie solvut proċediment ta’ tilwim tad-WTO fid-DS26 EC – Measures concerning Meat and Meat Products (Hormones) u ġie nnotifikat lill-Korp għas-Soluzzjoni tat-Tilwim tad-WTO fl-14 ta’ April 2014.
            
            
               (3)Skont l-MtQ oriġinali u l-verżjoni tiegħu rivedut, l-UE fetħet kwota tariffarja annwali għaċ-Ċanga ta’ Kwalità Għolja
                  4
               .
            
            
               (4)L-Unjoni Ewropea u l-Istati Uniti tal-Amerka wettqu l-konsultazzjonijiet dwar it-tħaddim tal-MtQ rivedut, kif previst fl-Artikolu IV tiegħu.  
            
            
               (5)Għalhekk jenħtieġ li l-Kummissjoni tiġi awtorizzata biex tiftaħ in-negozjati mal-Istati Uniti tal-Amerka dwar it-tħaddim tal-kwota tariffarja, u l-allokazzjoni għall-pajjiżi, li nfetħet skont l-MtQ rivedut. Jenħtieġ ukoll li sa fejn ikun meħtieġ il-Kummissjoni tfittex li tikseb il-qbil ta’ pajjiżi sostanzjali oħrajn li jfornu ċ-ċanga, dwar l-allokazzjoni għall-pajjiżi tal-kwota tariffarja, bi qbil mar-regoli applikabbli tad-WTO. 
            
            
            
               ADOTTA DIN ID-DEĊIŻJONI: 
            
            
               Artikolu 1
            
            
               B’dan il-Kummissjoni hija awtorizzata li tiftaħ in-negozjati mal-Istati Uniti tal-Amerka f’isem l-Unjoni Ewropea dwar it-tħaddim tal-kwota tariffarja li nfetħet skont il-Memorandum ta’ Qbil Rivedut mal-Istati Uniti tal-Amerka Rigward l-Importazzjoni taċ-Ċanga ġejja minn Annimali li Ma Jkunux Ġew Ittrattati b’Ċerti Ormoni tat-Tkabbir u Rigward id-Dazji Ogħla Applikati mill-Istati Uniti għal ċerti prodotti tal-Unjoni Ewropea tal-21 ta’ Ottubru 2013, u dwar l-allokazzjoni għall-pajjiżi tal-istess kwota tariffarja. B’dan, il-Kummissjoni hija awtorizzata wkoll li sa fejn ikun meħtieġ tiftaħ in-negozjati f’isem l-Unjoni Ewropea ma’ pajjiżi sostanzjali oħrajn li jfornu ċ-ċanga, biex tfittex li tikseb il-qbil tagħhom dwar l-allokazzjoni għall-pajjiżi tal-istess kwota tariffarja, bi qbil mar-regoli applikabbli tad-WTO.
            
            
               Artikolu 2
            
            
               In-negozjati għandhom jitwettqu abbażi tad-Direttivi tan-negozjati tal-Kunsill stipulati fl-Anness.
            
         
         
            
               Artikolu 3
            
            
               Il-Kummissjoni għandha twettaq in-negozjati b’konformità mar-regoli tad-WTO u b’konsultazzjoni ma’ [isem il-kumitat speċjali jrid jiddaħħal mill-Kunsill].
            
            
               Artikolu 4
            
            
               Din id-Deċiżjoni hija indirizzata lill-Kummissjoni.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 27, 30.1.2014 p. 2. 
               
               
                  
                     (2)
                  
                        ĠU L 148, 8.6.2012 p. 9.
               
               
                  
                     (3)
                  
                        ĠU L 27, 30.1.2014 p. 2.
               
               
                  
                     (4)
                  
                        ĠU L 148, 8.6.2012 p. 9.
               
            
      
    ---documentbreak--- 
      
         
               IL-KUMMISSJONI EWROPEA
            Brussell,6.6.2018
            COM(2018) 332 final
            ANNESS
            tar-
            Rakkomandazzjoni għalDEĊIŻJONI TAL-KUNSILL
            li tawtorizza l-ftuħ ta’ negozjati mal-Istati Uniti tal-Amerka dwar l-importazzjoni taċ-Ċanga ta’ Kwalità Għolja minn annimali li ma jkunux ġew ittrattati b’ċerti ormoni tat-tkabbir
            
               
         
         
            
               ANNESS
            
            
               Direttivi għan-negozjati
            
            
               (1)Jenħtieġ li l-Kummissjoni tiftaħ in-negozjati mal-Istati Uniti tal-Amerka dwar ftehim rigward l-importazzjoni taċ-Ċanga ta’ Kwalità Għolja minn annimali li ma jkunux ġew ittrattati b’ċerti ormoni tat-tkabbir, b’mod partikolari dwar it-tħaddim tal-kwota tariffarja fuq iċ-Ċanga ta’ Kwalità Għolja stabbilita fl-Artikolu II tal-Memorandum ta’ Qbil Rivedut tal-21 ta’ Ottubru 2013.
            
            
               (2)Għal dan l-għan, il-Kummissjoni tista’ b’mod partikolari, toffri allokazzjoni speċifika għall-pajjiż ta’ ċertu proporzjon tal-kwota tariffarja annwali għaċ-Ċanga ta’ Kwalità Għolja, imsemmija fl-Artikolu II(4) tal-Memorandum ta’ Qbil Rivedut tal-21 ta’ Ottubru 2013, lill-Istati Uniti tal-Amerka. Il-Kummissjoni mhijiex awtorizzata li tinnegozja żieda fil-kwantità annwali tal-kwota tariffarja għaċ-Ċanga ta’ Kwalità Għolja (45 000 tunnellata fil-piż tal-prodott), stabbilita fl-Artikolu II(4) tal-Memorandum ta’ Qbil Rivedut tal-21 ta’ Ottubru 2013.
            
            
               (3)Ftehim mal-Istati Uniti tal-Amerka, u b’mod partikolari kull allokazzjoni speċifika għall-pajjiż ta’ kwantitajiet fil-kwota tariffarja għaċ-Ċanga ta’ Kwalità Għolja msemmija fl-Artikolu II(4) tal-Memorandum ta’ Qbil Rivedut, jeħtieġ li jirrispetta r-regoli tad-WTO li huma rilevanti għal din il-kwistjoni, fosthom dawk b’rabta mad-drittijiet skont id-WTO jew skont il-GATT ta’ pajjiżi oħrajn li jfornu ċ-ċanga li jużaw dik il-kwota tariffarja. 
            
            
               (4)Jenħtieġ li sa fejn ikun meħtieġ, il-Kummissjoni tfittex li tikseb il-qbil taż-żewġ pajjiżi sostanzjali l-oħra li jfornu ċ-ċanga dwar l-allokazzjoni għall-pajjiżi tal-kwota tariffarja msemmija, bi qbil mar-regoli applikabbli tad-WTO.
            
            
               (5)Jenħtieġ li l-Kummissjoni tirrapporta l-eżitu tan-negozjati lill-Kunsill, u fejn jixraq, tirrapporta dwar kull problema li tista’ tinqala waqt in-negozjati.